Vöxtur var í fjölda kaupsamninga milli ára á höfuðborgarsvæðinu og nærliggjandi kjörnum höfuðborgarsvæðisins ásamt Akureyri en samdráttur víðast annarsstaðar á síðasta ári . Í nóvember var tæplega fimmtungur allra þinglýstra leigusamninga á landinu öllu vegna leigusamninga á svæðinu vestan við Kringlumýrarbraut að Seltjarnarnesi . Vextir verðtryggðra íbúðalána hafa almennt lækkað frá því í haust . Hlutfall íbúða hækkar Heildarfjöldi kaupsamninga vegna íbúðarhúsnæðis jókst um 3% árið 2018 frá fyrra ári . Þar af var 5,3% aukning á höfuðborgarsvæðinu frá árinu áður og 7,4 % í þéttbýliskjörnum næst höfuðborgarsvæðinu , auk Akureyrar . Hins vegar mælist 12,4% samdráttur á öðrum svæðum á landinu milli áranna 2018 og 2019 . Velta með íbúðir nam rúmlega 482 milljörðum króna á árinu 2018 sem er um 6,8% veltuaukning frá fyrra ári . Viðskipti með íbúðir í fjölbýli voru um 70,2% af heildaríbúðaviðskiptum árið 2018 , samanborið við 67,8% árið áður og 67,2% árið 2016 . Leiguverð hækkar umfram kaupverð 9. mánuðinn í röð Leiguverð á höfuðborgarsvæðinu hækkað hlutfallslega meira en íbúðaverð undanfarið ár . Mældist árshækkun vísitölu leiguverðs á höfuðborgarsvæðinu 9,2% í nóvember . Til samanburðar hækkaði vísitala íbúðaverðs á höfuðborgarsvæðinu um 6% . Þetta er níundi mánuðurinn í röð þar sem árshækkun leiguverðs mælist meiri en árshækkun íbúðaverðs . Leigumarkaðurinn reynist vera hvað virkastur í vesturhluta höfuðborgarsvæðisins . Í nóvember var 19% allra þinglýstra leigusamninga á landinu öllu vegna leigusamninga á svæðinu vestan við Kringlumýrarbraut að Seltjarnarnesi . Flestir samningar á því svæði voru vegna tveggja herbergja íbúða og var meðalfermetraverð slíkrar íbúðar rúmlega 3.000 kr . Vöxtur í óverðtryggðum lánum Nýjustu tölur yfir ný íbúðalán heimilanna sýna að aukning í heildarupphæðum óverðtryggðra lána frá mánuðinum á undan heldur áfram , líkt og verið hefur frá því í septembermánuði . Í nóvember síðastliðnum námu ný óverðtryggð íbúðalán , að frádregnum umfram - og uppgreiðslum eldri lána , alls um 17,6 milljörðum króna . Þetta er stærsti einstaki útlánamánuður slíkra lána til heimila frá því að bankar hófu að bjóða þau að einhverju marki í byrjun árs 2010 og lífeyrissjóðir um fimm árum síðar . Hrein ný verðtryggð íbúðalán drógust hins vegar í heild saman um 2,9 milljarða króna í nóvember , þ.e.a.s. umfram - og uppgreiðslur eldri verðtryggðra íbúðalána voru hærri en ný verðtryggð lán heimilanna sem þeirri upphæð nemur . Hagstæðustu breytilegu vaxtakjörin á verðtryggðum lánum til heimilanna sem í boði eru um þessar mundir eru um 2,5% en 3,5% á föstum vöxtum út lánstímann . Eins og sjá má í mánaðarskýrslu Íbúðarlánasjóðs eru vextir verðtryggðra og óverðtryggðra lána í dag nokkurn veginn sambærilegir ef tekið er mið af opinberum verðbólguspám 12 mánuði fram í tímann . Ef horft er framhjá eðlismun lánaformanna yfir tíma má hins vegar sjá að allt árið 2018 voru lægstu óverðtryggðu vextir húsnæðislána almennt hagstæðari en lægstu verðtryggðu vextirnir . Frá maí 2013 og fram til loka ársins 2017 var þeim málum hins vegar öfugt farið .